CELEX: 62009TN0403
Language: el
Date: 2009-10-07 00:00:00
Title: Υπόθεση T-403/09: Αγωγή της 7ης Οκτωβρίου 2009 — Tecnoprocess κατά Αντιπροσωπείας της Ευρωπαϊκής Επιτροπής στο Μαρόκο κ.λπ.

5.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/31
            
         Αγωγή της 7ης Οκτωβρίου 2009 — Tecnoprocess κατά Αντιπροσωπείας της Ευρωπαϊκής Επιτροπής στο Μαρόκο κ.λπ.
   (Υπόθεση T-403/09)
   2009/C 297/46
   Γλώσσα διαδικασίας: η ιταλική
   
      Διάδικοι
   
   
      Ενάγουσα: Tecnoprocess Srl (Ρώμη, Ιταλία) (εκπρόσωπος: A. Majoli, δικηγόρος)
   
      Εναγόμενες: Αντιπροσωπεία της Ευρωπαϊκής Επιτροπής στο Μαρόκο, Αντιπροσωπεία της Ευρωπαϊκής Επιτροπής στη Δημοκρατία της Νιγηρίας, Επιτροπή των Ευρωπαϊκών Κοινοτήτων
   
      Αιτήματα της προσφεύγουσας-ενάγουσας
   
   Η ενάγουσα ζητεί από το Πρωτοδικείο:
   
               —
            
            
               να διαπιστώσει τον αδικαιολόγητο πλουτισμό της Αντιπροσωπείας στην Abuya, της Αντιπροσωπείας στο Ραμπάτ και της Ευρωπαϊκής Επιτροπής·
            
         
               —
            
            
               να υποχρεώσει, ως εκ τούτου, την Αντιπροσωπεία στην Abuya, την Αντιπροσωπεία στο Ραμπάτ και την Ευρωπαϊκή Επιτροπή να καταβάλουν, εις ολόκληρον, στην προσφεύγουσα το ποσό των 114 069,94 ευρώ, πλέον τόκων μέχρις ολοσχερούς εξοφλήσεως, άλλως οποιοδήποτε άλλο ποσό το οποίο θα κριθεί από το Πρωτοδικείο κατάλληλο, πλέον τόκων, μέχρις ολοσχερούς εξοφλήσεως·
            
         
               —
            
            
               να καταδικάσει, εις ολόκληρον, την Αντιπροσωπεία στην Abuya, την Αντιπροσωπεία στο Ραμπάτ και την Ευρωπαϊκή Επιτροπή στα έξοδα της παρούσας δίκης.
            
         
      Ισχυρισμοί και κύρια επιχειρήματα
   
   Η ενάγουσα στην παρούσα διαδικασία εταιρία, η οποία είναι η ίδια με εκείνη στις υποθέσεις Τ-264/09, Tecnoprocess κατά Επιτροπής και Αντιπροσωπείας της Ευρωπαϊκής Επιτροπής στο Βασίλειο του Μαρόκου, και Τ–367/09, Tecnoprocess κατά Επιτροπής και Αντιπροσωπείας της Ευρωπαϊκής Επιτροπής στη Νιγηρία, υποστηρίζει ότι κατά την εκτέλεση των συμβάσεων που συνήψε με τις μαροκινές και νιγηριανές αρχές και οι οποίες αποτέλεσαν το αντικείμενο των δύο ως άνω υποθέσεων, οι προαναφερθείσες Αντιπροσωπείες, όπως επίσης και η Ευρωπαϊκή Επιτροπή, αρνήθηκαν αδικαιολογήτως να επιλύσουν μέσω διαπραγματεύσεων τα διάφορα ζητήματα που ανέκυψαν κατά την εκτέλεση των επίδικων συμβάσεων· και αυτό, παρά το γεγονός ότι προτάθηκε, επανειλημμένως, στα κοινοτικά όργανα να προβούν σε συμψηφισμό των απορρεουσών από τις συγκεκριμένες συμβάσεις εκατέρωθεν αξιώσεων.
   Ως εκ τούτου, οι Αντιπροσωπείες και η Επιτροπή παρακράτησαν αδικαιολογήτως ιδιαιτέρως υψηλά ποσά τα οποία έπρεπε να είχαν καταβληθεί στην ενάγουσα και κατέστησαν πλουσιότερες χωρίς νόμιμη αιτία.